[{"text_idx": "#000006", "text": "Mae\u2019r prosiect yn cael ei gyllido gan Gyngor Ymchwil y Celfyddydau a\u2019r Dyniaethau a\u2019i arwain gan Brifysgol Bangor, ac yn adeiladu ar y gwaith a wnaed rhwng 2013 a 2017 ar Deithwyr Ewropeaidd i Gymru 1750-2010, prosiect ar y cyd rhwng ymchwilwyr Ieithoedd Modern ym Mhrifysgol Bangor, Prifysgol Abertawe a\u2019r Ganolfan Uwchefrydiau Cymreig a Cheltaidd, a\u2019u partneriaid yn Llyfrgell Genedlaethol Cymru ac o fewn y sector amgueddfeydd yng Nghymru. Daethpwyd o hyd i oddeutu 400 o ddisgrifiadau o ymweliadau a\u0302 Chymru gan deithwyr Ewropeaidd, a fu\u2019n ysgrifennu rhwng 1750 a 2010, bedair gwaith yn fwy na\u2019r disgwyl."}, {"text_idx": "#000008", "text": "Bydd y prosiect dilynol yn defnyddio\u2019r testunau hyn i greu teithiau\u2019n seiliedig ar fapiau ar thema\u0302u penodol, fel bod y deunydd yn hygyrch i gynulleidfa gyhoeddus newydd ac i helpu i hyrwyddo Cymru i farchnadoedd ledled Ewrop fel cyrchfan modern i dwristiaid. Mae llawer o\u2019r testunau yn Ffrangeg ac Almaeneg, ac mae Ffrainc a\u2019r Almaen eisoes yn farchnadoedd pwysig i ddiwydiant twristiaeth Cymru, ond ceir hefyd ddisgrifiadau gan deithwyr o Wlad Pwyl, Hwngari, Sgandinafia a\u2019r Weriniaeth Tsiec."}, {"text_idx": "#000009", "text": "Nododd yr Athro Tully hefyd:\n\u201cMae\u2019r deunydd dan sylw yn cwmpasu cyfnod o newid mawr yn nhirwedd, diwylliant a threftadaeth Cymru a bydd ymwelwyr yr oes hon yn gallu \u2018profi\u2019 y newidiadau hynny drwy lygaid eu rhagflaenwyr. Bydd hyn yn cynnig cipolwg unigryw ar Gymru i genhedlaeth newydd o deithwyr o Ewrop, ac yn taflu goleuni newydd ar ganfyddiad pobl o Gymru ar hyd y blynyddoedd ar gyfer ymwelwyr o\u2019r Deyrnas Unedig a rhannau eraill o\u2019r byd.\u201d"}, {"text_idx": "#000010", "text": "Bydd y Comisiwn Brenhinol yn creu cyfres o adnoddau digidol arloesol, gan gynnwys ail-greadau ac animeiddiadau digidol, teithiau gigapicsel, a phrofiadau Realiti Estynedig a Realiti Rhithwir, gan alluogi pobl i ail-fyw profiadau\u2019r teithwyr Ewropeaidd. Caiff y rhain eu hategu gan ddeunydd gweledol trawiadol o gasgliadau Cofnod Henebion Cenedlaethol Cymru, gan gynnwys ei gasgliadau hanesyddol a\u2019i gasgliadau modern o ffotograffau a dynnwyd ar y ddaear ac o\u2019r awyr."}, {"text_idx": "#000011", "text": "Caiff y wefan ei gwesteia gan Brifysgol Bangor a\u2019i hyrwyddo\u2019n fyd-eang gan Croeso Cymru. Cafodd y Comisiwn Brenhinol ei ddewis i weithio mewn partneriaeth a\u0302 Bangor oherwydd ei brofiad o wneud deunydd treftadaeth yn hygyrch a deniadol drwy ddefnyddio adnoddau digidol. Hefyd fe gyfoethogir y prosiect gan y doreth o ddeunydd yng Nghofnod Henebion Cenedlaethol Cymru, gan gynnwys lluniau hanesyddol o\u2019r rhannau o Gymru a ddenodd yr ymwelwyr Cyfandirol."}]